# Referat af institutledermøde

tirsdag den 19. april 2016:

Til stede var: Dekanen, prodekanen, Steffen Nordahl Lund, Jesper Carlsen, Anne Jensen, Per Krogh Hansen, Mads Funding, Lisbeth Broegaard Petersen og Gitta Stærmose.

Ph.d.-skoleleder Carl Bache deltog i behandlingen af punkt 3. Specialkonsulent Rune Nørgaard Jørgensen deltog i behandlingen af punkt 5.

## Ad 1. Godkendelse af referat af møde den 15. marts 2016.

Godkendt.

## Ad 2. Studiefremdriftsreformen.

## Prodekanen orienterede om, at universiteterne på grund af det sene ikrafttrædelsestidspunkt for ny universitetslov og tilhørende bekendtgørelser først kan administrere efter de nye regelsæt (tilmelding til fag og prøver samt studieaktivitet) fra september 2016.

De studerende vil således i forbindelse med undervisningstilmeldingen (20.-30. maj) skulle tilmelde sig efter nugældende regelsæt og dermed tilmelde sig 30 ECTS. Førsteårsprøven skal være bestået efter det første studieår og have et omfang på mellem 30 og 60 ECTS.

Institutlederkredsen drøftede fakultetets udfordringer i forhold til aktivitetskrav, herunder førsteårsprøven, frafald, prøveformer samt mulige konsekvenser af dimensioneringen.

## Ad 3. 4+1+3-ordningen.

Ph.d.-skoleleder Carl Bache deltog i mødet.

Notatet om en 4+1+3-ordning (pilotprojekt) og formålet hermed blev drøftet. Ph.d.-skolelederen kunne oplyse, at en ny ph.d.-bekendtgørelse forventes at træde i kraft i september 2016. Fleksible ph.d.-forløb indgår formodentlig heri. På den baggrund blev det besluttet, at 4+1+3-ordningen er en mulighed, der eventuelt senere kan bringes i spil, når rammerne i en ny bekendtgørelse er kendt.

## Ad 4. Status for budgetstrategi 2016-19.

Dekanen orienterede om status og tilbagemelding til Rektor.

## Ad 5. Forventninger til performance for stillingskategorierne adjunkt, lektor, professor mso og professor.

Rune Nørgaard Jørgensen havde til brug for de fortsatte drøftelser om performance udarbejdet en rapport baseret på dels offentligt tilgængelige data omkring BFI dels dataudtræk fra SDU’s PURE sammenkørt med SDU Pds. Rune Nørgaard Jørgensen gennemgik rapporten og de usikkerhedsfaktorer, der ligger i disse opgørelser.

Den efterfølgende proces blev drøftet. Der foretages en overordnet analyse af hvordan de forskellige præstationstal matcher virkeligheden.

Ad 6. Nyt fra

Prodekanen orienterede om modellen for internationalisering af uddannelser samt placering af mobilitetsvindue og Internationalisation at Home (IaH).

Anne Jensen orienterede om eksterne finansieringer; udpegning af viceinstitutleder for uddannelser samt at SDU CIFU er i gang. Der er endnu ikke udpeget en viceinstitutleder for ph.d.-uddannelsen.

Per Krogh Hansen efterlyste svar på ansøgninger til omstillingspuljen. Dekanen medgav, at dette endnu ikke var sket. I forhold til employabilitet/efteruddannelse kan der tages initiativ til opslag af stilling mod forventet efterbevilling. Han orienterede om en forventet ny administrativ governancestruktur i Kolding inden sommer.

Jesper Carlsen orienterede om stillinger og eksternt finansierede ph.d.-forløb.

Steffen Nordahl Lund om stemningen på campus Slagelse, hvor Samfundsvidenskab lukker for to cand.merc.-uddannelser og professiorsbacheloruddannelsen i økonomi og IT. Han gjorde opmærksom på den pædagogiske konsulent ved IT-service, der kan bidrage i forholdt til videotransmitteret undervisning. Anne Jensen gjorde opmærksom på tilsvarende ressource ved SDUUP.

Sekretariatschefen orienterede om status for budgetbesparelser.

Ad 7. Det Frie Forskningsråd og de fem faglige forskningsråd.

Institutlederkredsen drøftede indkomne forslag. Dekanen sender indstilling til Rektorsekretariatet med henblik på direktionens behandling den 4. maj 2016.

Ad 8. Eventuelt.

Ingen bemærkninger.

Med venlig hilsen

Simon Møberg Torp

dekan